**Rhaglen Gydweithredu Iwerddon Cymru: Adroddiad Gweithredu Blynyddol 2015**

**Crynodeb i Ddinasyddion**

**Trosolwg**

Mae Rhaglen Gydweithredu Iwerddon Cymru yn rhaglen €100 miliwn sydd wedi ei hariannu drwy Gronfa Datblygu Rhanbarthol Ewrop yr Undeb Ewropeaidd. Bydd y Rhaglen yn cefnogi gweithrediadau â phartneriaid o Gymru ac Iwerddon, gan ganolbwyntio ar weithgareddau mewn tri maes blaenoriaeth allweddol a fydd yn cyfrannu at gynnig atebion i heriau cyffredin. Bydd Môr Iwerddon yn cael sylw canolog yn y Rhaglen o ystyried natur forol y ffin rhwng Cymru ac Iwerddon a’r manteision sylweddol a all ddeillio o’r adnodd pwysig hwn.

Dyma’r Adroddiad Gweithredu Blynyddol cyntaf ar gyfer Rhaglen Gydweithredu Iwerddon Cymru, ac mae’n ymdrin â’r blynyddoedd adrodd 2014 a 2015. Roedd 2014 yn canolbwyntio yn bennaf ar gynllunio a thrafod y Cynllun newydd â’r Comisiwn Ewropeaidd, a chytunwyd ar hwn yn ffurfiol ym mis Chwefror 2015.

**Prif gyflawniadau yn ystod y blynyddoedd adrodd 2014/2015**

* Cyfansoddwyd yn ffurfiol Pwyllgor Monitro’r Rhaglen ym mis Ebrill 2015 a chyfarfu dair gwaith yn ystod 2015.
* Yn 2015 cytunodd Pwyllgor Monitro’r Rhaglen yn ffurfiol ar y canlynol:
* y meini prawf o ran asesu a dethol gweithrediadau;
* strategaeth Fonitro a Gwerthuso; a
* chynllun cyfathrebu;

Mae’r dogfennau hyn a chofnodion Pwyllgor Monitro’r Rhaglen ar gael ar wefan Iwerddon Cymru [www.irelandwales.eu](http://www.irelandwales.eu)

* Dirprwyodd Pwyllgor Monitro’r Rhaglen y cyfrifoldeb o ddewis gweithrediadau i Bwyllgor Llywio’r Rhaglen
* Mae systemau wedi eu rhoi ar waith i reoli’r Rhaglen ac mae cyfres o ganllawiau wedi ei llunio a’i chyhoeddi ar gyfer sefydliadau sy’n dymuno gwneud cais am gyllid.

**Cynnydd ariannol**

Ar ddiwedd mis Rhagfyr 2015 ni chymeradwywyd unrhyw gynlluniau o dan y Rhaglen. Yn ystod 2015 roedd diddordeb mawr yn Rhaglen Gydweithredu Iwerddon Cymru ar ôl ei lansio ym mis Mawrth y flwyddyn honno, ac mae’r diddordeb hwn yn parhau. O ganlyniad i hynny, mae’r Gyd-ysgrifenyddiaeth wedi cwrdd â nifer mawr o sefydliadau i drafod eu cynigion ar gyfer cyllid gan y Rhaglen. Fel yr amlinellwyd yn y Rhaglen, ni fydd y Rhaglen yn cefnogi unrhyw offerynnau ariannol.

Oherwydd na chymeradwywyd unrhyw weithrediadau, ni thalwyd unrhyw wariant ac ni chyflawnwyd unrhyw ddangosyddion hyd at ddiwedd mis Rhagfyr 2015. Roedd 31 o gynigion ar y gweill yn 2015 ac mae’r Awdurdod Rheoli yn disgwyl y caiff y gweithrediadau cyntaf eu cymeradwyo yn ystod 2016 ac y dechreuir cyflawni yn unol â dangosyddion canlyniad y Rhaglen wrth i weithrediadau gyflwyno hawliadau a gwario arian.

**Gweithrediadau a gymeradwywyd hyd at ddiwedd 2015**

**Arloesi Trawsffiniol**

Erbyn diwedd mis Rhagfyr 2015 nid oedd unrhyw weithrediadau wedi eu cymeradwyo o dan y Flaenoriaeth.

Yn ystod 2015 roedd dau gais ar bymtheg ar y gweill ar gyfer y Flaenoriaeth, ac roedd pump o’r rhain ar y cam ‘cynllunio busnes’ ac un ar y cam ‘cynllunio busnes manwl’.

Roedd y cynllun 'Dŵr-Uisce', sef cais i gyflwyno cynllun carbon isel ac ynni craff integredig ar gyfer y sector dŵr, a oedd ar y cam ‘cynllunio busnes manwl’.

Ar y cam ‘cynllunio busnes’ roedd 'CALIN', sef cynnig yn ymwneud â Thechnoleg Nano-Iechyd; 'Irish Sea Portal (Pilot)', sef cynnig i brofi’r cysyniad o sefydlu cyswllt rhwng Sefydliadau Addysg Uwch, Sefydliadau Ymchwil a Busnesau Bach a Chanolig sy’n gweithredu ym Môr Iwerddon; 'Food - Ascend', cynnig i wneud y Sector Bwyd yn fwy cystadleuol; 'Bucanier', cynnig i wella’r prosesau arloesi mewn busnesau bach a chanolig newydd a sefydledig, a 'More than a Club (Pilot)', sef cynnig a luniwyd i arbrofi a oes modd defnyddio clybiau chwaraeon fel canolfannau i ddatblygu mentrau cymdeithasol.

Ni fydd pob un o’r gweithrediadau sydd ar y gweill yn mynd rhagddynt i’r camau cynllunio busnes, na chwaith yn cyrraedd y cam pan benderfynir pa un a ddylid eu hariannu ai peidio. Ni nodwyd unrhyw broblemau sylweddol wrth roi’r Flaenoriaeth ar waith yn ystod 2015.

**Y ffordd y mae Môr Iwerddon a Chymunedau Arfordirol yn addasu i Newid yn yr Hinsawdd**

Erbyn diwedd mis Rhagfyr 2015 nid oedd unrhyw gynlluniau wedi eu cymeradwyo o dan y Flaenoriaeth.

Yn ystod 2015 roedd saith cynnig ar y gweill ar gyfer y Flaenoriaeth, ac roedd pedwar o’r rhain ar y cam ‘cynllunio busnes’, sef: 'Acclimatize', cynnig i werthuso effaith y newid yn yr hinsawdd ar y dyfroedd hynny lle mae pobl yn ymdrochi; 'CHERISH', cynnig i edrych ar sut mae’r newid yn yr hinsawdd a’r cynnydd yn lefel y môr yn effeithio ar dreftadaeth forol a diwylliannol ynysoedd bychain, pentiroedd a riffiau Môr Iwerddon; 'Eco-Structures', cynnig sy’n ymchwilio sut y gall cymunedau arfordirol ymateb i heriau strategaeth yr UE o ran addasu i’r newid yn yr hinsawdd gan leihau’r effeithiau ar yr amgylchedd naturiol; a 'STREAM', sef cynnig i ddatblygu a sefydlu ffordd dechnolegol o fonitro sut mae’r newid yn yr hinsawdd yn effeithio ar ranbarthau arfordirol ac aberoedd.

Ni fydd pob un o’r gweithrediadau sydd ar y gweill yn mynd rhagddynt i’r camau cynllunio busnes, na chwaith yn cyrraedd y cam pan benderfynir pa un a ddylid eu hariannu ai peidio. Ni nodwyd unrhyw broblemau sylweddol wrth roi’r Flaenoriaeth ar waith yn ystod 2015.

**Treftadaeth ac Adnoddau Naturiol a Diwylliannol**

Erbyn diwedd mis Rhagfyr 2015 nid oedd unrhyw gynlluniau wedi eu cymeradwyo o dan y Flaenoriaeth.

Yn 2015 roedd un cynnig ar y cam ‘cynllunio busnes'. Enw’r cynnig hwn oedd 'Seascapes (Pilot)', sef cynnig i nodi asedau y mae modd eu defnyddio i chwyddo niferoedd ymwelwyr. Mae 6 chynnig arall ar y cam ‘cyn cynllunio’.

Ni fydd pob un o’r gweithrediadau sydd ar y gweill yn mynd rhagddynt i’r camau cynllunio busnes, na chwaith yn cyrraedd y cam pan benderfynir pa un a ddylid eu hariannu ai peidio. Ni nodwyd unrhyw broblemau sylweddol wrth roi’r Flaenoriaeth ar waith yn ystod 2015.

**Cymorth Technegol**

Erbyn diwedd mis Rhagfyr 2015 nid oes unrhyw gynlluniau wedi eu cymeradwyo o dan yr echel Flaenoriaeth. Mae un prosiect wrthi’n cael ei ddatblygu a bydd hwn yn cefnogi’r gwaith o hyrwyddo a darparu rhaglen Iwerddon/Cymru.